Pentru Traian Băsescu, ultimele zile reprezintă o înfrângere de proporţii şi, în momentul de faţă, şansele sale de a mai reales sunt nule. Eşecul este atât în plan imagologic, cât şi în plan politic.

În ciuda a ceea ce susţine majoritatea mass-media, eu cred că Traian Băsescu nu voia să scoată PSD de la guvernare. Nu are nici o logică politică. S-a văzut clar că nu are o strategie de back-up şi nu a luat în considerare efectele în plan social sau imagologic. Dacă ar fi avut un plan nu se mai ducea la Cluj să fie filmat în horă cu studenţii – o catastrofă de imagine greu de remediat. Poza cu el horind vesel în vreme ce România rămânea fără guvern va fi icon-ul campaniei electorale. Acesteia i se vor mai adăuga trivialităţile de peste vară, ca de pildă tunsul oilor.

Pentru campania electorală, un PSD în guvern îi era mult mai util. Geoană rămânea un gargaragiu penibil iar PSD-ul nu avea nici un interes să se agite deoarece era la putere. Acum, haita întărâtată nu va precupeţi nici un efort pentru debarcarea PD-ului şi, indiferent de rezultatul alegerilor prezidenţiale, din iarnă vom avea un guvern PSD-PNL iar de PD se va alege praful.

Traian Băsescu ajunge la a treia coaliţie de guvernare stricată. Oricât de odios ar fi PSD-ul pentru mulţi români, după trei eşecuri este posibil ca mulţi să se întrebe dacă nu cumva e ceva în neregulă cu el. Din punctul meu de vedere, cred că este picătura care a umplut paharul şi va duce la apariţia unei mase critice suficiente pentru a-l îndepărta de la Cotroceni.

Este adevărat, toţi contracandidaţii săi sunt mai slabi. Dar niciunul dintre preşedinţii care au înlocuit preşedintele în funcţie nu l-a înlocuit fiindcă era mai bun, ci fiindcă lumea se săturase. Emil Constantinescu era slab şi fără charismă, Traian Băsescu însuşi era cotat fără şanse. Dar lumea se săturase de imobilismul văcăroiano-iliescenist sau de dictatura de iz bizantin a lui Adrian Năstase (altfel, considerat încă de mulţi un bun premier).

Vor urma trei luni de foc pentru Emil Boc şi Traian Băsescu, cu greve generale şi greve parţiale, cu ştiri apocaliptice despre şomeri şi oameni loviţi de criză, cu ştiri despre închideri de firme şi bugetari cu salarii nesimţite. Se va crea impresia de haos generalizat, ca în timpul lui Radu Vasile. Nu cred că acesta este modul în care visa PD să se împlinească visul său de a guverna singur. Joncţiunea cu PNŢCD tocmai realizată se dovedeşte de rău augur. Cel mai probabil, le vor urma soarta.